Title: คำสั่งกระทรวงสาธารณสุข ที่ 611/2549 เรื่อง เพิกถอนทะเบียนตำรับยา

คำสั่งกระทรวงสาธารณสุข
ที่ ๖๑๑/๒๕๔๙
เรื่อง เพิกถอนทะเบียนตำรับยา[๑]

เนื่องด้วยปรากฏข้อมูลทางวิชาการว่า
ยาต้านฮิสตามีนชนิดใช้ภายนอกและยาชาชนิดใช้ภายนอก (Topical antihistamine and Topical anesthetic) มีประสิทธิภาพต่ำในการบรรเทาอาการคันและอาจทำให้เกิดการแพ้และภาวะภูมิไวเกิน
(Hypersensitivity) ในผู้ป่วยบางราย และการทาลิโดเคน (Lidocaine) ในบริเวณกว้างอาจดูดซึมถึงระดับเป็นพิษได้และพบว่า เฮ็กซาคลอโรฟีน (Hexachlorophene) ห้ามใช้ในผิวหนังที่ไหม้ ถูกน้ำร้อนลวก หรือไม่มีหนังกำพร้า (burn, denuded skin) ซึ่งอาจจะทำให้เกิด
spongiform lesions ที่สมอง คณะกรรมการยาในการประชุม
ครั้งที่ ๔/๒๕๔๘ เมื่อวันที่ ๓๑ ตุลาคม ๒๕๔๘ จึงมีมติให้เพิกถอนทะเบียนตำรับยาสูตรผสมคลอเฟนิรามีน
ลิโดเคน เฮ็กซาคลอโรฟีน เมธิลซาลิไซเลท เมนธอลและแคมเฟอร์ (Chlorpheniramine, Lidocaine, Hexachlorophene, Methyl Salicylate, Menthol and Camphor) ที่ใช้ภายนอก เนื่องจากอาจไม่ปลอดภัยต่อผู้ใช้

ฉะนั้น
อาศัยอำนาจตามความในมาตรา ๘๖ แห่งพระราชบัญญัติยา พ.ศ. ๒๕๑๐ ซึ่งแก้ไขเพิ่มเติมในพระราชบัญญัติยา
(ฉบับที่ ๕) พ.ศ. ๒๕๓๐ รัฐมนตรีว่าการกระทรวงสาธารณสุขโดยคำแนะนำของคณะกรรมการยา จึงสั่งเพิกถอนใบสำคัญการขึ้นทะเบียนตำรับยาสูตรผสมคลอเฟนิรามีน
ลิโดเคน เฮ็กซาคลอโรฟีน เมธิลซาลิไซเลท เมนธอลและแคมเฟอร์ (Chlorpheniramine, Lidocaine, Hexachlorophene, Methyl Salicylate, Menthol and Camphor) จำนวน ๑ ตำรับ คือ Cibis Cream ทะเบียนตำรับยาเลขที่ 2A 962/29 ของบริษัท สยามเภสัช จำกัด

อนึ่ง
ผู้รับอนุญาตผู้ใดประสงค์จะฟ้องโต้แย้งคำสั่งนี้ ให้ทำคำฟ้องเป็นหนังสือยื่นต่อศาลปกครอง
หรือส่งทางไปรษณีย์ลงทะเบียนไปยังศาลปกครองกลาง ภายใน ๙๐ วัน นับแต่วันที่รับแจ้งคำสั่ง

ทั้งนี้
ตั้งแต่บัดนี้เป็นต้นไป

สั่ง ณ วันที่
๕ กรกฎาคม พ.ศ. ๒๕๔๙
อนุทิน  ชาญวีรกูล
รัฐมนตรีช่วยว่าการฯ
ปฏิบัติราชการแทน
รัฐมนตรีว่าการกระทรวงสาธารณสุข

นันทนา/จัดทำ
๑
สิงหาคม ๒๕๔๙

ศิรวัชร์/ปรับปรุง
๒๔
ธันวาคม ๒๕๖๑

[๑]
ราชกิจจานุเบกษา เล่ม ๑๒๓/ตอนพิเศษ ๘๒ ง/หน้า ๒๔/๒๗ กรกฎาคม ๒๕๔๙